Donna Borg ta' sebgħa u għoxrin sena wieġbet mhux ħatja iżda baqgħet tinżamm arrestata wara li ttellgħet il-Qorti mixlija li kisret kundizzjonijiet ta' ħelsien mill-arrest. L-Ispettur Lydon Zammit spjega li l-mara ngħatat il-ħelsien lura f'Ġunju tas-sena l-oħra u fost il-kundizzjonijiet li ngħatat kienet li tiffirma kuljum fl-għassa. Kundizzjoni li kisret diversi drabi skont l-Ispettur minkejja li twiddbet għal darba, darbtejn kif ukoll biddlet l-indirizz tagħha mingħajr ma nfurmat lill-pulizija. Il-Qorti ppreseduta mill-Maġistrat Ian Farrugia semgħet kif il-mara għal xi żmien kienet bla saqaf fuq rasha u bħalissa qiegħda tirċievi trattament għall-vizzju tad-droga. Waqt is-seduta, l-Avukat tal-għajnuna legali nforma lill-Qorti b'kunflitt ta' interess li kellu fil-każ u għaldaqstant ma setax jiddefendi lill-mara fil-każ tagħha. Fl-awla l-mara bkiet u tkarrbet biex ma tintbagħatx il-ħabs u talbet għall-ħelsien mill-arrest. Din it-talba kienet miċħuda mill-Qorti u baqgħet tinżamm taħt arrest preventiv. Il-Maġistrat Farrugia kellu diversi kliem għall-akkużata. Fost oħrajn qalilha, "Isma' minn min iridlek il-ġid!"